Canon klar med stemmestyret ‘kamera-robot’

I dag har Canon løftet sløret for dets første smartkamera. PowerShot PX er et lille, brugervenligt kamera, som automatisk kan tage højkvalitets-billeder med 11,7 megapixel opløsning og optage i 60p Full HD-video.

Når det bærbare PowerShot PX er tændt, kan det placeres hvor som helst i hjemmet for at tage spontane billeder af hverdagen. Og aktiverer man den indbyggede stemmestyring, får man håndfri kontrol til at tage stillbilleder og dynamiske videoer.

“Kameraet følger alle handlinger og tager billeder på en smart måde for at fange naturlige udtryk og reaktioner,” skriver Canon i pressemeddelelsen. PowerShot PX har intelligente ansigtsgenkendelsesfunktioner, der automatisk søger efter motiver, så man kan være sikker på ikke at gå glip af et øjeblik.

Kameraets brændviddeområde på 19-57mm og et fleksibelt pan-og-tilt-zoomobjektiv giver en bred synsvinkel på 340˚ vandret og 110˚ lodret.

PowerShot PX (klik for større).

PowerShot PX har indbbygget batteri, der oplades via USB-C. Via indbygget wifi kan der oprettes forbindelse til mobile enheder. Der er også en app (til iPhone og Android) der gør det muligt at betjene kameraet manuelt direkte fra mobilen. Når man bruger PowerShot PX sammen med PC Webcam Utility-app’en, kan det også bruges som webcam.

Canons nye ‘kamera-robot’ kommer på hylderne til december med en prislap på 3.799 kroner.

Vigtige egenskaber:

Automatisk optagelse af stillbilleder og video

Panorerings-og-tilt-zoomobjektiv med et zoomområde på 19-57mm (fullframe-ækvivalent) og som kan panoreres 340˚ og vippes 110˚

Genkendelsesteknologi, der kan prioritere bestemte ansigter

Manuel kontrol og håndtering af billeder via Connect-app for Mini PTZ Cam

Wi-Fi og Bluetooth® gør det enkelt at oprette forbindelse til smartphones og tablets

Canon klar med stemmestyret ‘kamera-robot’